Rannsóknir á Adaptógenum og áhrifum þeirra á streitu og öldrun Fyrirlestur í boði Raritet og Swedish Herbal Institute um rannsóknir á Adaptógen jurtum og virkni þeirra á streitu og öldrun . Fyrirlesturinn fer fram á ensku , er ókeypis og öllum opinn en óskað er eftir að fólk skrái þátttöku hér að ofan . Tími : Fimmtudagur 23. janúar kl. 19:30 Staður : Háskóli Íslands , Háskólatorg Dr. Alexander G. Panossian er stofnandi Phytomed AB í Svíþjóð og einn fremsti fræðimaður um Adaptógen í heiminum í dag . Hann mun fjalla um nýlegar rannsóknir á Adaptógenum og hvernig þau geta hjálpað gegn langvarandi streitu , kvíða , kulnun , og öðrum streitu - og öldrunartengdum sjúkdómum . Dr. Panossian verður staddur hér á landi í tengslum við Læknadaga sem haldnir eru 20. – 24. janúar . Adaptógen eru flokkur náttúrulegra efna sem unnin eru úr jurtum og líkt og andoxunarefni og vítamín eru þau mikilvæg til að viðhalda góðri heilsu og heilbrigðri öldrun . Þau örva varnir okkar gegn ýmsum streituvöldum sem hafa neikvæð áhrif á frumur líkamans og draga úr óæskilegum áhrifum streituhormóna . Rannsóknir benda til þess að Adaptógen séu hjálpleg þegar kemur að því að vernda frumurnar fyrir utanaðkomandi áhrifum , styrkja ónæmiskerfið , lengja lífaldur og bæta lífsgæði almennt . Víðtækar klínískar rannsóknir sýna að Adaptógen : bæta líkamlegt og andlegt þol vega upp á móti áhrifum af svefnleysi hafa jákvæð áhrif á minni og athygli draga úr kvíða vernda frumur líkamans gegn oxun Adaptógen virkja innra varnarkerfi líkamans og geta því virkað sem vörn gegn streitu - og öldrunartengdum sjúkdómum s.s. þreytu , kvíða , svefntruflunum og þunglyndi og auk þess ýmsum lífsstílssjúkdómum sem geta verið afleiðing streitu eins og t.d. hjarta - og æðasjúkdómum , sykursýki , bólgum og sjálfsofnæmissjúkdómum . Adaptógen hafa einnig áhrif á endurheimt og hjálpa þannig líkamanum að jafna sig fyrr eftir álag og erfiði . Dr. Alexander G. Panossian er með doktorsgráðu í lífrænni efnafræði og efnafræði náttúrulegra og lífeðlisfræðilega virkra efna frá Yerevan State University í Armeníu . Alexander er einn helsti frumkvöðull í rannsóknum á Adaptógenum og hvernig þau vernda frumubúskap líkamans gegn áhrifum streitu og öldrunar og verndandi áhrif þeirra á taugaboðefni og ónæmiskerfi líkamans . Hann starfaði um árabil fyrir Swedish Herbal Institute og Lyfjastofnun Armeníu en rekur núna sitt eigið ráðgjafafyrirtæki Phytomed AB í Svíþjóð . Hann hefur verið í samstarfi við fjölda Háskóla og var meðritstjóri og aðalritstjóri Phytomedicine , International Journal of Phytopharmacology and Phytotherapy ( Elsevier , Germany ) frá 2014 -2017 . Hann er höfundur eða meðhöfundur um 200 greina í ritrýndum tímaritum .